Tublatanka

Tublatanka je slovenská rocková kapela, ktorú v roku 1982 založili Martin Ďurinda (gitara) a Juraj Černý (bicie).
Vznik.
Názov skupiny pochádza z knihy Edgara R. Burroughsa, "Tarzan". Jeho základom je meno nevlastného Tarzanovho opičieho otca, zlého opičiaka menom "Tublat" s príponou podľa vzoru vtedajšieho veľmi populárneho ľudového orchestra, ktorý sa volal Moravanka. „"Ľudový charakter"“ skupiny podčiarkovali aj kostýmy (slovenské ľudové kroje), ktoré kapela používala na svojich vystúpeniach počas prvých desiatich rokov.
Prvá pôvodná zostava skupiny bola:
Autor textov skladieb a manažér skupiny bol Martin Sarvaš. Medzi hudobné vzory Maťa Ďurindu a Ďura Černého patrili Led Zeppelin, Deep Purple, Thin Lizzy, Nazareth, The Who, Yes a Pink Floyd. Skupina sa na začiatku štýlovo prikláňala k hard rocku.
Profesionálna kariéra.
80. roky.
Po festivale amatérskych skupín v PKO v Bratislave, ktorý pod názvom „"Mladá vlna 82"“ zorganizoval Richard Müller dostala Tublatanka ponuku od jediného vtedajšieho slovenského hudobného vydavateľstva Opus na nahratie LP platne. Z prvého albumu, ktorý vyšiel pod názvom "Tublatanka" (1985), sa predalo okolo 100 000 hudobných nosičov a tak skupina dostala ponuku na vydanie ďalšieho, ktorý vyšiel o jeden a pol roka pod názvom "Skúsime to cez vesmír" (1987). Toto LP prekonalo predajnosťou prvý album.
Tretí album "Žeravé znamenie osudu" (1988) dosiahol predaj až 250 000 kusov. Žánrovo bol tento album veľmi ovplyvnený metalovým boomom druhej polovice osemdesiatych rokov. Už od vydania druhého LP sa skupina Tublatanka vydávala na koncertné turné po Slovensku, po treťom albume koncertovala po celom Česko-Slovensku. V novembri 1988 vystupovala na veľkom štadióne v moskovských Lužnikách na desiatich koncertoch, kde bola návštevnosť 14 000 - 15 000 ľudí. V januári 1989 koncertovala skupina vo Viedni a v júni hrali v Prahe na "Štadióne Evžena Rošického" na koncerte rockových skupín pred 20 000 divákmi. O tomto ich vystúpení napísal kladnú recenziu aj nemecký časopis "Heavy Metal".
Dňa 16. septembra 1989 vystupuje skupina v rámci svojho Československého turné "Pravda víťazí" v Bratislavskom amfiteátri, koncert je natočený a na video kazete vychádza ešte pred Vianocami 1989 hodinový zostrih z tohoto koncertu. Ako zákulisný hráč na klávesové nástroje sa tu objavil Miloslav "Whisky" Láber, ktorý koncom toho istého roku založil skupinu Slobodná Európa.
Na začiatku "Nežnej revolúcie" v novembri 1989 skupina Tublatanka na prvé tri dni požičala organizátorom demonštrácií na námestí SNP v Bratislave svoju zvukovú aparatúru. V tomto období sa stala aktuálnym hitom skladba „Loď do neznáma“ (autori: Peci Uherčík / Martin Sarvaš), ktorí si na ňu prizvali Maťa Ďurindu a Paľa Horvátha na spoluprácu (vokály). Na tejto skladbe spolupracoval a významne k nej prispel aj Fero Griglák – gitarista v skupinách Fermata, Prúdy, či Collegium Musicum. Ďalší hit sa v tomto období stal z piesne „Pravda víťazí“, ktorá patrila spolu so skladbami „Sľúbili sme si lásku“ od (Ivana Hoffmana) a „Modlitba pro Martu“ (Marty Kubišovej) medzi hymny tých dní.
90. roky.
V deväťdesiatych rokoch skupina v pôvodnej zostave vydala ešte dva albumy: "Nebo-peklo-raj" (1990) a "Volanie divočiny" (1992). Na druhom albume sa ako textár spolupracuje aj Whisky, spevák skupiny Slobodná Európa. Krátko po koncerte v Nemecku, v Karlsruhe roku 1993 zo skupiny odchádza Pavol Horváth. Nasledujúci album z konca roka 1993 s vianočnými koledami v rockovom štýle "Poďme bratia do Betlehema" nahrávajú už iba dvaja členovia: Juraj Černý hrá na bicie a Maťo Ďurinda nahral sólovú aj basovú gitaru.
V tomto období začína mať Juraj Černý problémy s užívaním drog. Nezvládal ďalšie vystupovanie a nahrávanie so skupinou, neskôr odišiel aby sa podrobil protidrogovej liečbe. V denníku Nový Čas sa objavuje inzerát, že skupina Tublatanka hľadá nových muzikantov. Konkurzy neprebiehajú úspešne, nakoniec sa Maťovi Ďurindovi podarilo získať gitaristu a speváka Doda Dubána, bývalého člena skupiny Money Factor a basgitaristu Juraja Topora. Počas nahrávania nasledujúceho albumu "Znovuzrodenie" (1996) sa ku skupine pripája Juraj Černý. Skladby novej zostavy skupiny Tublatanka získavajú popovejší charakter. Tublatanka pokúša šťastie na Veľkej cene Eurovízie v írskom Dubline so skladbou „Nekonečná pieseň“, ktorá sa nakoniec umiestnila na 17. mieste (z 25 účinkujúcich).
Po koncerte v USA v apríli 1994 za bicími zaskakuje Martin Uherčík za Ďura Černého (ten z kapely oficiálne nikdy neodišiel). Skupina vydáva kompilácie "Najväčšie hity No. 1" a "Najväčšie hity No. 2", koncertuje na letných festivaloch na Slovensku a v Česku. V druhej polovici 90. rokov prevláda na Slovensku módna vlna eurodanceovej hudby a popularita rockových kapiel prudko klesá. Paradoxom je, že túto vlnu podporila aj Tublatanka 4 eurodanceovými remixami skladby „Nekonečná pieseň“ (CD singel „Neverending song“, Tommü Records, 1994).
Rok 2000 – súčasnosť.
V lete roku 2000 skupina Tublatanka spolu s českými kapelami Pražský Výběr, Olympic, Etc… a inými, vystupuje na česko-slovenskom rockovom festivale v Chicagu. V novembri 2000 skupina vydáva štúdiový album pod názvom "Pánska jazda", na ktorom 10 piesní z 15 otextoval Martin Ďurinda.
Dňa 25. apríla 2003 tragicky umiera gitarista a spevák Dodo Dubán, kapela tak opäť funguje ako trio. Koncom toho istého roku odchádza z kapely bubeník Martin Uherčík, ktorý sa rozhodol venovať sa rodine a príležitostnému hraniu s kapelou Dereš. Začiatkom roku 2004 prichádza do skupiny nový bubeník Peter Schlosser, bývalý bubeník death-metalových Thalarion. V roku 2005 sa Tublatanka novým albumom "Patriot", ktorý má ambíciu hlásiť sa k návratu ku koreňom a snaží sa fanúšikom ponúknuť opäť hardrockový album. Nachádza sa na ňom dlho sľubovaná pocta tragicky zosnulému členovi Dodovi Dubánovi v podobe skladby „Pieseň pre Doda (Šlabikár VIII)“ (po vydaní albumu Maťo Ďurinda o tejto spomienke hovorí ako o neplánovanej).
Skupina Tublatanka aj naďalej s prestávkami koncertuje. V roku 2010 jej vyšiel ďalší radový album s názvom "Svet v ohrození," v roku 2023 album "Uprostred chaosu."